SIRI ขึ้นแท่น Top 10 Thai Dividend Index คาดปี 58 จ่ายปันผลดี
SIRI ขึ้นแท่น Top 10 Thai Dividend Index คาดปี 58 จ่ายปันผลดี
14 ธ.ค. 2558

นายวันจักร์  บุรณศิริ ประธานผู้บริหารฝ่ายปฎิบัติการ บริษัท แสนสิริ จำกัด (มหาชน) หรือ SIRI เปิดเผยว่า SIRI ได้รับการจัดลำดับล่าสุดใน SET Stock Focus 2015 : Top Pick – Global Economic Exposure โดยอยู่ในลำดับที่ 6 หรือ Top 10 Thai Dividend Index
จากการรวบรวมข้อมูลของบริษัทจดทะเบียนจำนวน 58 แห่ง จากบริษัทจดทะเบียนในตลาดหลักทรัพย์ทั้งหมด จากการรับประโยชน์จากการลงทุนและ/หรือมีรายได้จากการขยายตลาดไปยังต่างประเทศและเป็นบริษัทที่มีผลประกอบการดีอย่างสม่ำเสมอ อีกทั้งยังมีอัตราเงินปันผลตอบแทนสูงกว่าอัตราเงินปันผลตอบแทนเฉลี่ยของตลาดหลักทรัพย์
ทั้งนี้ SIRI มีอัตราผลตอบแทนเงินปันผลเฉลี่ยสูงถึง 7.59% คำนวณจากอัตราผลตอบแทนเฉลี่ยรอบ 8 เดือน ในขณะที่อัตราผลตอบแทนเงินปันผลของตลาดหลักทรัพย์ฯ โดยรวมในช่วงเวลาเดียวกันเท่ากับ 3.15% ตามมูลค่าราคาตลาดรวมซึ่งมีมูลค่า 13,064,341 ล้านบาท
อีกทั้งมีอัตราส่วนราคาหุ้นต่อกำไรต่อหุ้น (P/E) ที่ 5.97 เท่า ต่ำกว่ากลุ่มที่มี P/E ที่ระดับ 15.32 เท่า ทั้งนี้จากอัตราส่วนราคาหุ้นต่อกำไรต่อหุ้นที่ยังต่ำกว่าค่าเฉลี่ยของกลุ่ม ทำให้หุ้นของบริษัทน่าจะมีผลตอบแทนจากเงินปันผลที่ยังอยู่ในอัตราที่สูงโดยบริษัทมีนโยบายการจ่ายปันผลในอัตรา 50% ของกำไรสุทธิ
อนึ่ง SET Stock Focus 2015 : Top Pick – Global Economic Exposure มีหลักเกณฑ์การคัดเลือกบริษัท อาทิ มีการลงทุนและ/หรือมีรายได้จากต่างประเทศ, มีกำไรสุทธิ 3 ปี (ปี 2555-2557) รวมทั้ง 6 เดือนล่าสุดของปี 2558 เป็นบวกติดต่อกัน,มีอัตราหมุนเวียนปริมาณการซื้อขาย ปี 2557 สูงกว่า 5%, มีการกระจายการถือหุ้นรายย่อยของบริษัทจดทะเบียน (Free Float) มากกว่า 20% และมีอัตราเงินปันผลมากกว่า 3%
 
 